Document ID: 32010R1014

A BIZOTTSÁG 1014/2010/EU RENDELETE
(2010. november 10.)
az új személygépkocsik nyilvántartásba vett adatainak a 443/2009/EK európai parlamenti és tanácsi rendelet szerinti nyomon követéséről és bejelentéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 8. cikke (9) bekezdésének első albekezdésére,
mivel:
(1)
A 443/2009/EK rendelet 8. cikke előírja a tagállamok számára, hogy minden évben nyilvántartásba vegyenek bizonyos adatokat a területükön regisztrált új személygépkocsikról, és az előző év során nyilvántartásukba felvett adatokat továbbítsák a Bizottságnak. Mivel ezen adatok alapján kell meghatározni az új személygépkocsik gyártóira irányadó fajlagos szén-dioxid-kibocsátási célértéket, illetve felmérni azt, hogy a gyártók betartják-e ezeket a célértékeket, harmonizálni kell az adatgyűjtés és a jelentéstétel szabályait.
(2)
A Bizottság csak akkor tudja pontosan felmérni, hogy az egyes gyártók megfelelnek-e a fajlagos szén-dioxid-kibocsátás vonatkozásában a 443/2009/EK rendelet szerint esetükben megállapított célértékeknek, és csak akkor szerezhet tapasztalatokat a rendelet alkalmazásáról, ha az egyes járműszériákról típus, változat és kivitel szerinti, részletes gyártói adatok állnak rendelkezésére. A tagállamoknak ennélfogva gondoskodniuk kell arról, hogy az említett adatokról nyilvántartás készüljön, és azok a rendelet 8. cikkének (2) bekezdése szerint - az összesített adatokkal egyetemben - eljussanak a Bizottsághoz.
(3)
A gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelv (2) 18. és 26. cikke értelmében a gyártó köteles az Európai Unióban forgalomba hozott minden új személygépkocsit ellátni érvényes megfelelőségi nyilatkozattal, a tagállamok pedig csak ezen nyilatkozat ellenében vehetik nyilvántartásba a gépjárműveket. Ennek alapján ésszerűnek tűnik azt előírni, hogy a megfelelőségi nyilatkozat legyen az az elsődleges forrás, amelynek adatait a tagállamok nyilvántartásba veszik, a 443/2009/EK rendelet 8. cikkének (1) bekezdése alapján a gyártók rendelkezésére bocsátják és a Bizottság felé jelentik. Ahhoz, hogy a tagállamok a 443/2009/EK rendelet (26) preambulumbekezdésében említettek szerint a megfelelőségi nyilatkozaton kívül más dokumentumot is használhassanak adatforrásként az új személygépkocsik nyilvántartásba vétele és forgalomba helyezése céljából, indokolt megállapítani, hogy mely egyéb dokumentumok szolgálnak ugyanolyan pontos adatokkal, és ennek megfelelően mely egyéb dokumentumok használatát indokolt engedélyezni a tagállamok számára.
(4)
Lényeges szempont, hogy az új személygépkocsik nyilvántartásba vett adatai pontosak legyenek, és a fajlagos kibocsátási célértékeknek a 443/2009/EK rendelet 4. cikke szerinti meghatározásához hatékonyan fel lehessen azokat dolgozni. A gyártókkal szemben ezért az az elvárás, hogy naprakész adatokkal lássák el a Bizottságot a gépjárművek és pótkocsijaik hatóságilag előírt tábláira és felirataira, valamint elhelyezésükre és rögzítési módjukra vonatkozó tagállami jogszabályok közelítéséről szóló, 1975. december 18-i 76/114/EGK tanácsi irányelvben (3) meghatározott elnevezésekre és járműazonosítási számok első szakaszára vonatkozóan, amelyek a különböző tagállamok által nyilvántartott megfelelőségi nyilatkozatokban szerepelnek. A Bizottság az említett adatok alapján összeállítja a gyártók egyedi elnevezéseinek frissített jegyzékét, a tagállamoknak pedig ennek felhasználásával kell elkészíteniük jelentéseiket.
(5)
Indokolt, hogy a tagállamok nyilvántartást vezessenek és jelentést tegyenek az alternatív üzemanyagokkal működő, újonnan nyilvántartásba vett személygépkocsikról. Ahhoz, hogy a Bizottság a fajlagos kibocsátási célértékek csökkentő tényezőjeként figyelembe tudja venni az etanolalapú üzemanyagnak („E85”) a 443/2009/EK rendelet 6. cikke szerinti használatát, a tagállamoknak tájékoztatniuk kell többek között a területükön található azon üzemanyagtöltő állomások részarányáról és adott esetben számáról, amelyek benzin és etanol keverékéből álló üzemanyagot („E85”) értékesítenek a megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelv (4) fenntarthatósági kritériumainak, illetve a benzin és a dízelüzemanyagok minőségéről, valamint a 93/12/EGK tanácsi irányelv módosításáról szóló, 1998. október 13-i 98/70/EK európai parlamenti és tanácsi irányelv (5) 7b. cikkének megfelelően.
(6)
A 2007/46/EK irányelv 23. és 24. cikke egyszerűsített jóváhagyási eljárásra is módot nyújt, amely nem igényli európai megfelelőségi tanúsítvány kiadását. A tagállamoknak az ilyen eljárás keretében nyilvántartásba vett személygépkocsik számának alakulását szintén figyelemmel kell kísérniük ahhoz, hogy fel tudják mérni a nyomon követés folyamatára gyakorolt hatást és az új személygépjárműparkkal kapcsolatban meghatározott uniós szén-dioxid-kibocsátási célértékek teljesítésének mértékét.
(7)
Az e rendeletben előírt intézkedések összhangban vannak az éghajlat-változási bizottság véleményével,
ELFOGADTA EZT A RENDELETET:
1. cikk
Fogalommeghatározások
A 443/2009/EK rendelet 2. és 3. cikkében található meghatározásokon felül a következők alkalmazandók:
1.
„típus-jóváhagyási dokumentáció” az egyebek mellett az e rendelet I. mellékletében lévő táblázat harmadik oszlopában meghatározott adatokat tartalmazó dokumentáció;
2.
„a nyilvántartás összesített adatai” a 443/2009/EK rendelet II. mellékletének C. részében található első táblázatban meghatározott összesített adatok;
3.
„a nyilvántartás tételes adatai” a gyártó és a járműszéria részletes adatai típus, változat és kivitel szerinti bontásban, a 443/2009/EK rendelet II. mellékletének C. részében található második táblázatban meghatározottaknak megfelelően;
4.
„alapjármű” a 2007/46/EK irányelv 3. cikkének (18) bekezdése szerinti jármű;
5.
„kétfajta üzemanyaggal működő gázüzemű jármű” és „rugalmas üzemanyag-felhasználású etanolmotoros jármű” a 692/2008/EK bizottsági rendelet (6) 2. cikkében meghatározott jármű.
2. cikk
Az adatok továbbítása
A nyilvántartás összesített és tételes adatait a tagállamok elektronikus adatátvitel révén juttatják el az Európai Környezetvédelmi Ügynökség központi adattárába. A tagállamok értesítik a Bizottságot az adatátvitel tényéről.
3. cikk
Adatforrások
(1) Függetlenül attól, hogy az egyes tagállamok milyen adatforrásokból nyerték a nyilvántartás összesített és tételes adatait, az adatoknak az érintett személygépkocsik megfelelőségi nyilatkozataiban és típus-jóváhagyási dokumentációiban szereplő információkon, köztük a 2007/46/EK irányelv III. és VIII. mellékletében meghatározott és e rendelet I. mellékletének táblázatában felsorolt információkon kell alapulniuk.
(2) A nyilvántartás tételes adatai közül az „új nyilvántartásba vételek száma” paraméter az egyes gépjárművekkel kapcsolatban a nyilvántartásba felvett bejegyzések összes száma.
(3) Amennyiben több gyártónév is szerepel a megfelelőségi nyilatkozatban vagy a típus-jóváhagyási dokumentációban, az alapjármű gyártóját kell a tagállamnak megneveznie jelentésében.
(4) A nyilvántartás bejelentendő tételes adatai közül a „fajlagos CO2-kibocsátás (g/km)” paraméter a megfelelőségi nyilatkozat vagy típus-jóváhagyási dokumentáció „vegyes” rovatában szereplő CO2-kibocsátási értékkel azonos, kivéve, ha a „súlyozott vegyes” besorolás alkalmazandó.
(5) Az alternatív üzemanyaggal működő gépjárművekről szóló jelentésekben az illetékes hatóságnak az e rendelet I. mellékletében foglaltak szerint meg kell határoznia az üzemanyag típusát és az üzemanyag-ellátás elvét.
(6) A kétfajta üzemanyaggal működő gázüzemű járművek vagy a rugalmas üzemanyag-felhasználású etanolmotoros járművek esetében az illetékes hatóságnak a „fajlagos CO2-kibocsátás (g/km)” vonatkozásában az alábbi adatokról kell tételesen beszámolnia jelentésében:
a)
a benzinnel és gáz-halmazállapotú üzemanyaggal egyaránt működő gázüzemű járműveknél a cseppfolyós propángáz (LPG) vagy a földgáz CO2-kibocsátási értékeit kell feltüntetni, összhangban a 443/2009/EK rendelet II. melléklete A. részének 2. pontjával;
b)
a 443/2009/EK rendelet 6. cikkében említett, benzin és etanol keverékével (E85) működő, rugalmas üzemanyag-felhasználású etanolmotoros járműveknél a benzinre meghatározott CO2-kibocsátási értéket kell feltüntetni.
A b) pont esetében a tagállamok akkor is kötelesek jelenteni a benzinre vonatkozó értéket, ha nem teljesülnek a 443/2009/EK rendelet 6. cikkében foglalt csökkentési feltételek. A tagállamok ugyanúgy az E85-re vonatkozó értéket is feltüntethetik a jelentésben.
(7) Ha a gépjármű tengelyeinek más-más a nyomtávja, a tagállamnak a maximális tengelytávot kell feltüntetnie a tételes nyomonkövetési adatok „Alapterület - nyomtáv (mm)” rovatában.
(8) Ha a nyilvántartás összesített és tételes adatai a típus-jóváhagyási dokumentációból származnak és értéktartományokat is tartalmaznak, a tagállamoknak gondoskodniuk kell arról, hogy a jelentésben szereplő adatok pontosak legyenek, és összhangban legyenek a megfelelőségi nyilatkozatban foglalt adatokkal.
4. cikk
Az adatállomány karbantartása és ellenőrzése
A nyilvántartás összesített és tételes adatállományának karbantartásáért, összegyűjtéséért, ellenőrzéséért, hitelesítéséért és továbbításáért a tagállamok tartoznak felelősséggel.
5. cikk
A tagállami adatok előkészítése
(1) Az összesített adatok részét képező átlagos fajlagos CO2-kibocsátás kiszámításakor a tagállamok nem vehetik figyelembe az alábbiakat:
a)
a 443/2009/EK rendelet 4. cikkében meghatározott arányok;
b)
a 443/2009/EK rendelet 5. cikkében meghatározott extra kibocsátási egységek;
c)
a 443/2009/EK rendelet 6. cikkével összhangban megítélt CO2-kibocsátáscsökkentés;
d)
az innovatív technológiák alkalmazása révén elért CO2-kibocsátáscsökkentésnek a 443/2009/EK rendelet 12. cikkének megfelelően figyelembe vett mértéke.
(2) Az összesített adatok részét képező átlagos tömeg és átlagos alapterület kiszámításakor a tagállamok nem vehetik figyelembe az alábbiakat:
a)
a 443/2009/EK rendelet 4. cikkében meghatározott arányok;
b)
a 443/2009/EK rendelet 5. cikkében meghatározott extra kibocsátási egységek.
(3) A tételes adatok között szerepelniük kell az alábbiaknak:
a)
az 50 g/km-nél kisebb fajlagos CO2-kibocsátású gépjárművek vonatkozásában a 443/2009/EK rendelet 5. cikkében meghatározott szorzótényező alkalmazása nélkül nyilvántartásba vett gépjárművek száma;
b)
az etanoltartalmú üzemanyaggal (E85) működni képes gépjárművek vonatkozásában a fajlagos CO2-kibocsátás értéke a 443/2009/EK rendelet 6. cikke szerinti 5 %-os CO2-csökkentés alkalmazása előtt;
c)
az innovatív technológiai megoldásokkal működő gépjárművek vonatkozásában a fajlagos CO2-kibocsátás értéke, figyelmen kívül hagyva az ilyen technológiákkal kapcsolatban a 443/2009/EK rendelet 12. cikkének megfelelően megállapított CO2-kibocsátáscsökkentést.
(4) A nyilvántartás összesített és tételes adatait az e rendelet II. mellékletének 1. és 2. táblázatában meghatározott pontossággal kell megadni a jelentésben.
6. cikk
Jelentéstétel az etanoltartalmú üzemanyagot (E85) értékesítő töltőállomásokról
(1) A tagállamoknak az összesített adatokkal együtt elektronikus formában meg kell adniuk a Bizottságnak a területükön található azon üzemanyagtöltő állomások részarányát, amelyek a 2009/28/EK irányelv 17. cikkében a bioüzemanyagokkal kapcsolatban meghatározott fenntarthatósági kritériumoknak, valamint a 98/70/EK irányelv 7b. cikkének megfelelően benzin és etanol keverékéből álló üzemanyagot („E85”) értékesítenek.
Az üzemanyagtöltő állomások részarányát legalább 5 %-os pontosságú beosztás alapján kell meghatározni, az adott tartomány alsó határát megjelölve.
(2) Amennyiben az etanoltartalmú üzemanyagot (E85) értékesítő töltőállomások részaránya 30 % feletti, a tagállamoknak tájékoztatniuk kell a Bizottságot az egyéb cseppfolyós szénhidrogénekhez hasonlóan és az (1) bekezdésben említett fenntarthatósági követelményeknek megfelelően rendelkezésre bocsátott etanoltartalmú üzemanyagot (E85) értékesítő töltőállomások teljes számáról.
(3) Az (1) és a (2) bekezdésben meghatározott adatokról minden év februárjának 28. napjáig kell jelentést küldeni a Bizottságnak.
Ha a Bizottság az e cikk (2) bekezdése alapján benyújtott adatok kézhezvételétől számított három hónapon belül nem emel kifogást, alkalmazható a 443/2009/EK rendelet 6. cikkében meghatározott mértékű csökkentés.
7. cikk
Az EK-típusjóváhagyási eljárás hatálya alá nem tartozó gépjárművek
(1) A tagállamok tájékoztatják a Bizottságot a területükön nyilvántartásba vett mindazon gépjárművek számáról, amelyekre a 2007/46/EK irányelv 23. cikke szerint a kis sorozatban gyártott járművek nemzeti típusjóváhagyása, illetőleg 24. cikke szerint egyedi jóváhagyás vonatkozik.
(2) Az összesített adatok összeállításakor az illetékes hatóságnak a gyártó neve helyett az alábbi kódok egyikét kell feltüntetnie:
a)
„AA-IVA” az egyedileg jóváhagyott gépjárműtípusok esetében;
b)
„AA-NSS” a kis sorozatban gyártott, nemzeti szinten jóváhagyott gépjárműtípusok esetében.
A tagállam tételes adatokkal is szolgálhat ezekről a gépjárművekről: ebben az esetben szintén a fenti a) és b) pontban leírt kódokat kell alkalmaznia.
8. cikk
A gyártói jegyzék
(1) A gyártók kötelesek a Bizottságot 2010. december 15-ig tájékoztatni az alábbiakról:
a)
a megfelelőségi nyilatkozatban feltüntetett vagy feltüntetni kívánt megnevezések;
b)
a 76/114/EGK irányelvben meghatározottak szerint a járműazonosítási számnak a megfelelőségi nyilatkozatban feltüntetett vagy feltüntetni kívánt első szakasza.
A gyártók haladéktalanul értesítik a Bizottságot az a) és a b) pontban említett adatokban bekövetkező bárminemű változásról. A piacra újonnan belépő gyártók szintén kötelesek haladéktalanul értesíteni a Bizottságot az első albekezdésben meghatározott információkról.
(2) A nyilvántartás összesített és tételes adatainak összeállításakor az illetékes hatóságnak azt a jegyzéket kell alapul vennie, amelyet a Bizottság állít össze a gyártóktól az (1) bekezdésnek megfelelően kapott megnevezések alapján. A jegyzéket a Bizottság először 2010. december 31-én teszi közzé az interneten, majd rendszeres időközönként frissíti.
(3) Ha egy gyártó neve nem szerepel a jegyzékben, az illetékes hatóság a megfelelőségi nyilatkozatban vagy a típus-jóváhagyási dokumentációban szereplő nevet tünteti fel a nyilvántartás összesített és tételes adatainak összeállításakor.
9. cikk
További gyártói információk
(1) A célból, hogy a Bizottság a 443/2009/EK rendelet 8. cikke (4) bekezdésének második albekezdése szerint értesítse a gyártókat, azoknak minden évben legkésőbb május 31-ig tájékoztatniuk kell a Bizottságot az értesítést fogadó kapcsolattartó személy nevéről és címéről.
A gyártó a kapcsolattartó személy adatainak bárminemű változásáról haladéktalanul köteles tájékoztatni a Bizottságot. A piacra újonnan belépő gyártók szintén kötelesek haladéktalanul értesíteni a Bizottságot a kapcsolattartó személy elérhetőségi adatairól.
(2) Ha kapcsolt vállalkozások egy csoportja egységbe tömörül, a 443/2009/EK rendelet 7. cikkének (6) bekezdése alkalmazhatóságának megállapításához igazolnia kell a Bizottság felé a csoport tagjai között fennálló viszonyt az említett rendelet 3. cikkének (2) bekezdésében meghatározott kritériumok alapján.
10. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. november 10-én.

Labels: 14
20
7
8
12